Omnibus presentes litteras inspecturis Hugo, decanus Tornodori, salutem in Domino. Noverint universi quod in nostra presentia constitutus nobilis vir Milo. dominus de Froloys et de Milliaco, miles, recognovit se in perpetuum quittasse viris religiosis abbati et conventui de Pontigniaco, Cyst. ord., Autissiod. dioc., duos homines de Bena, scilicet Johannem, dictum Coterant et Guidonem, dictum Coterant et ipsorum heredes, quos nobilis mulier Agnes, quondam domino de Miliaco, mater ejusdem domini Milonis, dederat dictis abbati et conventui in puram et perpetuam elemosinam, pro sue et antecessorum suorum remedio animarum, prout dictus dominus Milo recognovit plenius coram nobis: ita quod dictus dominus Milo, aut ejus heredes, in eisdem hominibus aut heredibus, seu rebus ipsorum nichil juris, nichil dominii, seu homagii de cetero poterit reclamare. Recognovit, etiam, dictus dominus Milo, coram nobis, se debere dictis abbati et conventui de Pontigniaco novem bichetos avene annui redditus, ad mensuram Chableyarum, reddendos, singulis annis, eisdem abbati et conventui de Pontigniaco, in festo B. Remigii, in domo ipsorum de Chableiis; volens et concedens dictus dominus Milo quod si dicti novem bicheti avene dictis abbati et conventui, dictis loco et tempore, soluta non fuerint, ipsi abbas et conventus novem bichetos avene, quos ipsi debent, ut dicitur, eidem domino, singulis annis, ad mensuram et terminos antedictos, de terris ipsorum de Fontinella totaliter detineant, sine contradictione aliqua absque ulla emenda eidem domino Miloni, sive ejus heredibus, facienda. Debet, autem, idem dominus Milo, premissis abbati et conventui dictos novem bichetos avene annui redditus pro anniversario dicte Agnetis, matris sue, in ecclesia Pontigniaci, annis singulis, faciendo, prout idem dominus Milo recognovit voluntarie, non coacte. Hec, autem, universa et singula antedicta promisit et tenetur dictus dominus Milo, per juramentum suum super hec corporaliter prestitum, fideliter et firmiter observare, et in perpetuum contra predicta, vel aliquod predictorum, per se, sive per alium, non venire. In cujus rei testimonium, ad dicti domini Milonis petitionem, presentibus litteris sigillum nostrum apposuimus. Actum, anno Domini millesimo ducentesimo quinquagesimo-sexto, mense septembri.